b'\n_START_ARTICLE_\nVeksilacija\n_START_PARAGRAPH_\nVeksilacija (latinsko vexillatio), oddelek rimske legije z za\xc4\x8dasnimi posebnimi nalogami, ki se je v rimski vojski prvi\xc4\x8d pojavil v obdobju Principata. Ime je dobila po praporu (vexillum), na katerem je bil emblem enote in ime mati\xc4\x8dne legije._NEWLINE_Veksilacije so bile obi\xc4\x8dajno povezujejo z legijami, vendar so bile vanje lahko vklju\xc4\x8dene tudi pomo\xc5\xbene enote. Naziv se je po navadi uporabljal v mno\xc5\xbeini (vexillationes) in je pomenil vojsko, sestavljeno iz izbranih enot. Veksilacije so bile zbrane ad hoc za posamezne kriti\xc4\x8dne dogodke na ob\xc5\xa1irni meji cesarstva, vojskovanje v dr\xc5\xbeavljanskih vojnah ali za napade na sosednje dr\xc5\xbeave. Velikost in sestava sta se spreminjali. Obi\xc4\x8dajno so imele okoli 1.000 pe\xc5\xa1akov in/ali 500 konjenikov._NEWLINE_Rimska armada ni bila dovolj velika, da bi pokrivala celotno ozemlje ob\xc5\xa1irnega cesarstva (na za\xc4\x8detku 3. stoletja je \xc5\xa1tela okoli 400.000 vojakov), zato je bila ve\xc4\x8dina njenih legij nastanjena ob mejah cesarstva. V obdobjih miru je bila tak\xc5\xa1na namestitev povsem ustrezna, v kriti\xc4\x8dnih trenutkih pa ne. Ker ni imela osrednje strate\xc5\xa1ke rezerve, je lahko le redkokdaj operirala s celo legijo ali z ve\xc4\x8djim delom legije, saj bi s tem naredila v obrambi meje nevarno vrzel. Edina logi\xc4\x8dna re\xc5\xa1itev v tak\xc5\xa1nih primerih je bila enota z oddelki iz razli\xc4\x8dnih legij, ki so jo po opravljeni nalogi razpustili, oddelke pa vrnili v njihove mati\xc4\x8dne legije._NEWLINE_Sistem veksilacij je na za\xc4\x8detku deloval zaradi mobilnosti, ki jo je omogo\xc4\x8dal izvrsten sistem dr\xc5\xbeavnih cest, visoke discipline, povezanosti in borbenega duha enot in legij, iz katerih so pri\xc5\xa1le. Med krizo tretjega stoletja od leta 235 do 290 so se veksilacije tako hitro prestavljale z enega boji\xc5\xa1\xc4\x8da na drugega, da so se brezupno pome\xc5\xa1ale. Preme\xc5\xa1\xc4\x8danje je povzro\xc4\x8dilo slabo organizacijo armade, ki je bila eden od vzrokov za temeljite Dioklecijanove in Konstantinove reforme._NEWLINE_V obdobju Dominata so veksilacije postale izklju\xc4\x8dno konjeni\xc5\xa1ke enote, ki so \xc5\xa1tele 300 do 600 mo\xc5\xbe. Notitia Dignitatum, ki je bila napisana v 390. letih, omenja 88 veksilacij.'